****

**Tisztelt iskolánk iránt érdeklődők!**

**Engedjék meg, hogy Hejőbába településen működő iskolánkról a Hejőbábai Zrínyi Ilona Általános Iskoláról, amely Hejőbába és Nemesbikk községek gyermekeinek alapfokú oktatását hivatott ellátni, rövid tájékoztatást tegyek Önök számára.**

**Intézmény vezetéséről:**

**Bakosné Árvai Tünde vagyok az iskola igazgatója**. Pályám kezdete óta az intézmény tanára vagyok. Az intézmény vezetésében 24 éve munkálkodom. Harmadik 5 éves intézményvezetői megbízásomat kaptam meg 2021 őszén az EMMI Miniszterétől 2026 évig.

**Az iskola igazgatóhelyettese** 2023 szeptemberétől **Szűcs Éva tanárnő**.

**Tanárainkról:**

**Intézményünk az eltelt évtizedek alatt sok pedagógus munkahelye volt. Volt, akinek rövid állomás volt az életében volt, akinek az egész élete, munkássága a mi iskolánkhoz kötődik.** Az elmúlt években jelentkező pedagógushiány a mi iskolánkban is okozott nehézségeket, de mindig sikeresen tudtunk találni megoldást. **Iskolánkban jól képzett tanítók és tanárok oktatják a diákjainkat.** **Fejlesztő pedagógus, gyógypedagógus, szociális segítő, pedagógiai asszisztensek, hitoktatók támogatják a nevelő tevékenységet. Tantestületünk évről évre megújul új tanárok érkezésével.**

**Iskolaépület, eszközeinek fejlődéséről:**

Iskolaépületünk történetét 1958 –tól jegyezzük. **A pár tantermes épületből a közel 70 év alatt korszerű a század és modernkor kihívásainak mindenben megfelelő iskolaépületté fejlődött. Köszönhető annak, hogy mindenkor jó gazdák, gondos kezek vettek részt épülésében.**

**Jelenleg** 10 tanterem, könyvtárszoba, digitális nyelvi labor, fejlesztő foglalkoztató, tankonyha, informatika terem, iskolakert, korszerű tornaterem ad színteret minden igényt kielégítő módon a gyermekek 1-8 évfolyamon történő oktatásához és neveléséhez. Az iskola épületében helyben melegítő konyha, étkező helység biztosítja a gyermekek napi háromszori étkezésének lehetőségét. Belső udvara parkosított, színteret biztosít a diákok szabadidős, sportos elfoglaltságaihoz.

**Felújítások a közelmúltban és mi várható:**

Az épület pár éve **energia** felhasználás **korszerűsítés**e érdekében új műanyag nyílászárókat kapott. Külső és födém szigetelése megtörtént. Gázkazánjai modernebbre cserélődtek. Az elektromos áramellátás környezetbarát biztosításához napelemrendszer épült ki.

Akadálymentesítés. Tornaterem belső felújítása (sportpadló, világítás, mászófal). Melegítő konyha és étkező kialakítása szintén az elmúlt évek pályázatainak eredményeként valósult meg.

A közeljövőben a **Klebersberg Központ és a Mezőkövesdi Tankerületi Központ sikeres TOP Plusz 3.1.1 pályázatának eredményeképpen** az **iskolaépület tetőzete, belső terei** szintén **megújulnak**, így elnyerve immár teljesen felújított állapotát, amelyre méltán lehet büszke a település.

**Taneszközfelszereltség:**

**Sikeres pályázataink révén** tanulóink barátságos, otthonos, **modern bútorzatú tantermek**ben tölthetik a mindennapokat. **Taneszközeink változatosság**át, informatikai eszközeink gazdagságát és korszerűségét szintén sikeres pályázataink biztosítják. **Két legkorszerűbb informatikai eszközzel felszerelt tantermünk, 8 interaktívtáblás / paneles terem, tabletek, Lego robotok, drónok, vezeték nélküli internet elérés az épület minden részében támogatja a modern kor kihívásaira való felkészítését tanítványaiknak.**

A **mindennapos testmozgáshoz szükséges feltételek, gazdag sporteszközfelszerelésünk** maximálisan **biztosítja minden tanulónk számára, a tornateremben, sportudvaron történő mozgás lehetőségét.**

**Diákélet:**

**Iskolai élet fontos része az oktatás** a tanórák. **Fontos** azonban **a közösségi élet** a hasznosan és tartalmasan eltöltött **szabadidős tevékenység** úgyszintén.

Iskolánkban lehetőség: **tanulástámogatást igénybe venni**, kulturális programokon (**színház, mozi, zenei előadások), kirándulás**okon részt venni, **hangszeres zenét, tánc**ot tanulni. Számos iskolai rendezvény színesíti a mindennapokat.

Sikeres pályázataink eredményeként több alkalommal nyílt lehetőség **nyári tematikus táborok** szervezésére.

Aktív részesei vagyunk a **Határtalanul program**nak, amely támogatásával **7. - 8. évfolyamosaink több alkalommal ingyenesen kirándulhattak Erdélybe.**

**Lázár Ervin Programban** való részvételünkkel jutottak el diákjaink Budapestre Nagycirkuszba, a Miskolci Nemzeti Színház és Csodamalom bábszínház több előadására. **Nemzeti Emlékezet Programban** való részvételünk kiváló lehetőség diákjaink számára történelem, emlékhelyek sokszínű megismertetésére (Sárospatak..).

**Sokoldalú pályaorientációs program**ot működtetünk diákjaink eredményes pályaválasztásának elősegítéséhez.

**Zárógondolatok:**

Iskolánk valamennyi dolgozója elkötelezetten dolgozik Hejőbába és Nemesbikk diákjaiért, akik ma még gyermekek, de a jövő fiataljai.

**A célunk közös: értelmes, tanulni és dolgozni akaró és tudó fiatalok nevelése a település és az ország élhető jövője érdekében!**

**Mi erre csendes szorgalommal törekszünk nap, mint nap.** Az eredmények azonban nem ma és nem holnap fognak mutatkozni, hanem évek múltán, amikor talán sajnos már senki nem is emlékszik, hogy hol is kapta neveltetésének alapjait, hol alapozták meg jövőbeli tudását.

**Szaktudásunk és jószándékunk biztosít jó alapot a helyi - minden feltételt biztosítani tudó – iskolai működésre, gyermekek színvonalas oktatására!**

**Hejőbába, 2025. Bakosné Árvai Tünde /igazgató/**